सलमा मैडम का आदमी किशोर टोपीवाला, मुगलई खाना बनाता था। शहर भर के पैसेवाले शाम पड़ते ही खाने पीने या 'ले जाने' के लिए कारों में बैठ-बैठकर वहाँ आते थे। जहाँ ग्राहक पड़ता हो वहाँ क्या न बिकेगा? सलमा मैडम बेहद मिठबोली थीं। ढाबे के पीछे बने दो टीन शेड अन्दर से खूब साफ़ सुथरे सजे हुए थे। दो प्रौढा, साड़ीवालियाँ जवान लड़कियों को नख-शिख सजाती थीं। इस काम में आनेवाली सब स्त्रियाँ किसी न किसी फ़िल्मी नाम से जानी जाती थीं। नताशा का नाम ' रेखा ' पड़ गया। रोज रोज उसका लिबास बदला जाता।